钦定古今图书集成/明伦汇编/宫闱典/第126卷 > 寺人披
## 钦定古今图书集成/明伦汇编/宫闱典/第126卷 > 寺人披

按《左传》，僖公二十四年：“春二月壬寅，公子入于晋师。
丙午，入于曲沃。丁未，朝于武宫。戊申，使杀怀公于高
梁。不书，亦不告也。吕郤畏偪，将焚公宫而弑晋侯。寺
人披请见，公使让之，且辞焉。曰：‘蒲城之役，君命一宿，
女即至。其后余从翟君以田渭滨，女为惠公来求杀
余，命女三宿，女中宿至，虽有君命，何其速也？夫袪犹
在，女其行乎’？”对曰：“臣谓君之入也，其知之矣；若犹未
也，又将及难。君命无二，古之制也。除君之恶，惟力是
视。蒲人、翟人，余何有焉。今君即位，其无蒲、翟乎？齐桓
公置射钩，而使管仲相君。若易之，何辱命焉！行者甚
众，岂惟刑臣？”公见之，以难告。三月，晋侯潜会秦伯于
王城。己丑晦，公宫火。瑕甥、郤芮不获。公，乃如河上，秦
伯诱而杀之。二十五年冬，晋侯围原，退一舍而原
降。晋侯问原守于寺人勃鞮，对曰：“昔赵衰以《壶飧》从
径，馁而弗食。”故使处原。〈注〉杜预曰：“勃鞮，披也。”